Frederikshavn Kommune er tvunget til store besparelser på energiområdet. Stigende udgifter betyder, at man forventer et merforbrug på 11 millioner kroner. Teknisk Udvalg skal tirsdag tage stilling til 10 konkrete spareforslag. De 10 forslag vil reducere udgiften til energi med 4,7 millioner kroner. Den største besparelse blandt forvaltningens 10 forslag kan politikerne finde ved at fastholde den nuværende praksis med 19 grader i alle kommunale lokaler i fyringssæsonen. Det vil medføre en besparelse på 3,2 millioner kroner. Forvaltningen indstiller også, at driften af Iscenter Nord optimeres. Det vil i år give en besparelse på 450.000 kroner og 800.000 kroner i 2024. Det drejer sig konkret om,  at overskudsvarme fra køleprocessen anvendes i en varmepumpeløsning. Det kræver dog en engangsinvestering på fem millioner kroner. Forvaltningen indstiller også, at man nedlægger Strandby Svømmehal samt en gymnastiksal. Det vil resultere i en besparelse på 160.000 kroner i år og 320.000 kroner de kommende år. Nedlæggelsen af svømmehallen vil dog betyde, at udgiften til bustransport fra Strandby til en svømmehal i Frederikshavn vil stige med 100.000 kroner. Den stigning er indregnet i besparelsen. Formanden for Teknisk Udvalg Karsten Thomsen (S) ønsker ikke at udtale sig om de enkelte spareforslag før efter udvalgets møde tirsdag eftermiddag. Forvaltning varsler, at der desuden skal findes besparelser på både drift og anlæg, og det vil betyde serviceforringelser, og desuden vil udvalget i maj måned skulle tage stilling til yderligere spareforslag, hvis forudsigelser med stigende energipriser hold stik.

Opsummering:
Temperaturen skal fastholdes på 19 grader. Sådan lyder et af 10 konkrete spareforslag til politikerne i Frederikshavn Kommune. Udgiiften til energi bliver nemlig ved med at stige, så derfor skal der spares.